Strictly Ballroom

Strictly Ballroom er en australsk film fra 1992 regissert av Baz Luhrmann, som også var en av filmens manusforfattere. Filmen er en romantisk komedie som var Luhrmanns filmdebut som regissør. 

Filmen er også den første i Luhrmanns såkalte «Red Curtain Trilogy» (norsk: «sceneteppe-trilogi»), som har fått dette tilnavnet fordi de tar utgangspunkt i hva som foregår på scenen og i kulissene; de to andre filmene i trilogien er Romeo + Juliet fra 1996 og Moulin Rouge! fra 2001.

Strictly Ballroom er basert på et teaterstykke som fikk svært gode anmeldelser da Luhrmann og hans medstudenter satte det opp i 1984 mens de studerte ved National Institute of Dramatic Arts i Sydney. En utvidet versjon av teaterstykket gjorde suksess på den tsjekkoslovakiske teaterfestivalen for ungdom i Bratislava i 1986, og i 1988 ble den versjonen spilt en hel sesong på Wharf Theatre i Sydney. Også den nye oppsetningen i Sydney ble en suksess, og en av dem som så stykket da var den australske musikkprodusenten Ted Albert (1937–1990) og hans kone Antoinette. Like etter etablerte Albert filmproduksjonsselskapet M&A Productions sammen med Tristram Miall, som tidligere hadde vært produsent i selskapet Film Australia. De tok kontakt med Luhrmann, og sa at de ønsket å filmatisere stykket hans. Han sa ja, på betingelse av at han selv fikk regissere filmen.

Handling 

Scott Hastings kommer fra en familie av konkurransedansere. Han begynte å danse da han var seks år gammel. Moren Shirley underviser i selskapsdans, mens faren Doug gjør forefallende arbeid ved det samme dansestudioet, samtidig som han i all hemmelighet ser på gamle videoopptak fra tidligere dansekonkurranser. 

Scott har lenge drømt om å vinne Pan-Pacific Grand Prix Dancing Championship. Men Scott og dansepartneren hans Liz Holt blir diskvalifisert fra et lokalt mesterskap fordi Scott danser trinn han har funnet på selv. Hans dansetrinn blir ikke regnet som «ordentlig dans», og blir derfor fordømt av sjefen for Australian Dancing Federation, Barry Fife. Tre dager senere forlater Liz ham for å slå seg sammen med Ken Railings, den forrige vinneren av Waratah Championships. Ken trenger en ny dansepartner etter at partneren Pam har brukket begge bena i en bilulykke. 

Nå står Scott uten partner bare tre uker før mesterskapet. Han blir oppsøkt av Fran, som er en nybegynner på dansestudioet. Hun sier at hun liker de ukonvensjonelle trinnene til Scott, og gjerne vil danse med ham i mesterskapet. Samtidig er Scott under stort press fra både familie og representanter for danseforbundet, som forsøker å overtale ham til å innordne seg forbundets syn på hvordan selskapsdans skal danses..

Rolleliste 
 Paul Mercurio – Scott Hastings
 Tara Morice – Fran
 Bill Hunter – Barry Fife
 Pat Thomson – Shirley Hastings, Scotts mor
 Gia Carides – Liz Holt
 Peter Whitford – Les Kendall, Scotts trener
 Barry Otto – Doug Hastings, Scotts far og Shirleys ektemann
 John Hannan – Ken Railings
 Sonia Kruger – Tina Sparkle
 Kris McQuade – Charm Leachman, Barrys kjæreste
 Pip Mushin – Wayne Burns, Scotts beste venn
 Leonie Page – Vanessa Cronin, Waynes dansepartner og forlover, og Liz' bestevenninne
 Antonio Vargas – Rico, Frans far
 Armonia Benedito – Ya Ya, Frans bestemor
 Jack Webster – Terry Best
 Michael Burgess – Merv
 Lauren Hewett – Kylie Hastings, Scotts søster
 Steve Grace – Luke, Kylies dansepartner
 Kerry Shrimpton – Pam Short

Musikalversjon 
Musikalen Strictly Ballroom hadde premiere på teateret Sydney Lyric 12. april 2014. Etter å ha gått videre til scener i Melbourne i januar 2015 og Brisbane i september 2015, ble musikalen satt opp på West Yorkshire Playhouse i Leeds 30. november 2016. Den 17. april 2017 hadde musikalen premiere på Princess of Wales Theatre i Toronto.

Referanser

Eksterne lenker 
 
 

Australske filmkomedier
Filmer fra 1992